b'\n_START_ARTICLE_\nVanheneminen\n_START_PARAGRAPH_\nVanheneminen tarkoittaa ik\xc3\xa4\xc3\xa4ntymisen my\xc3\xb6t\xc3\xa4 tapahtuvia, lopulta kuolemaan johtavia muutoksia elimist\xc3\xb6ss\xc3\xa4. Ihmisell\xc3\xa4 ruumiin rappeutuminen alkaa jo noin kolmenkymmenen vuoden i\xc3\xa4ss\xc3\xa4. Erityisesti vanheneminen ilmenee sellaisten solujen toiminnassa, jotka v\xc3\xa4henev\xc3\xa4t i\xc3\xa4n my\xc3\xb6t\xc3\xa4. Elimist\xc3\xb6n vanheneminen rappeutuneeseen tilaan on ainutlaatuinen ilmi\xc3\xb6 ihmisill\xc3\xa4, sill\xc3\xa4 luonnonvaraisissa el\xc3\xa4inpopulaatioissa elinkelpoisuudeltaan heikentyneet yksil\xc3\xb6t karsiutuvat luonnonvalinnan my\xc3\xb6t\xc3\xa4 pois, kun taas erityisesti kehittyneiden maiden asukkaiden el\xc3\xa4m\xc3\xa4\xc3\xa4n t\xc3\xa4llaiset seikat eiv\xc3\xa4t vaikuta l\xc3\xa4hes ollenkaan. Vanhenemista tutkiva tieteenhaara on nimelt\xc3\xa4\xc3\xa4n gerontologia.\n_START_SECTION_\nSolujen vanheneminen\n_START_PARAGRAPH_\nTelomeerit ovat kromosomien DNA-molekyyleissa olevia p\xc3\xa4\xc3\xa4teosia, joissa on rajallinen m\xc3\xa4\xc3\xa4r\xc3\xa4 s\xc3\xa4\xc3\xa4nn\xc3\xb6llisi\xc3\xa4 em\xc3\xa4sjaksoja, jotka irtoavat solujen jakautuessa. Tietyss\xc3\xa4 vaiheessa kyseiset ryhm\xc3\xa4t loppuvat, mink\xc3\xa4 seurauksena my\xc3\xb6s mitoosit loppuvat. Soluja ei en\xc3\xa4\xc3\xa4 muodostu samalla vauhdilla kun entisi\xc3\xa4 kuolee. Esimerkiksi rasituksessa soluja kuolee, mutta ihmisen elimist\xc3\xb6ss\xc3\xa4 on t\xc3\xa4lt\xc3\xa4 varalta runsaasti ylim\xc3\xa4\xc3\xa4r\xc3\xa4isi\xc3\xa4 soluja, jotka toimivat reservein\xc3\xa4. Varastojen ehtyess\xc3\xa4 vastustuskyky heikkenee. Moniin vanhenemisen mukana tuomiin muutoksin elimist\xc3\xb6ss\xc3\xa4 ovatkin syyn\xc3\xa4 sairaudet, jotka iskev\xc3\xa4t helposti vastustuskyvylt\xc3\xa4\xc3\xa4n heikkoihin vanhuksiin. Er\xc3\xa4\xc3\xa4t solut, kuten lihas- ja hermosolut eiv\xc3\xa4t uusiudu lainkaan. T\xc3\xa4llaisten solujen tuhoutumisen kohdalla vanheneminen on kaikkein merkitt\xc3\xa4vint\xc3\xa4.\n_START_SECTION_\nTeorioita\n_START_PARAGRAPH_\nVaikka vanhenemisen biologiaa tutkiva gerontologia on varsin nuori tieteenala, on biologisen vanhenemisen eteneminen varsin hyvin tiedossa. Vanhenemiseen vaikuttavien tapahtumien syist\xc3\xa4 ei kuitenkaan ole viel\xc3\xa4 kovin paljon tietoa._NEWLINE_Er\xc3\xa4\xc3\xa4n teorian mukaan vanhenemisen syyn\xc3\xa4 ovat mutaatiot. Elimist\xc3\xb6ss\xc3\xa4 tapahtuu jatkuvasti lukuisia mutaatioita, mutta rappeutuneessa vanhuksen elimist\xc3\xb6ss\xc3\xa4 entsyymit, jotka korjaavat DNA-virheit\xc3\xa4 eiv\xc3\xa4t en\xc3\xa4\xc3\xa4 toimi samalla teholla, mink\xc3\xa4 johdosta mutaation vaikutukset tulevat helpommin n\xc3\xa4kyviin. Lopulta mutaatiot johtavat kuolemaan._NEWLINE_On my\xc3\xb6s todettu, ett\xc3\xa4 vanhenemisen my\xc3\xb6t\xc3\xa4 soluihin kertyy j\xc3\xa4tteit\xc3\xa4, jotka ovat elimist\xc3\xb6lle myrkyllisi\xc3\xa4 ja sen toimintaa haittaavia. Immuunisuoja heikentyy veren valkosolujen toimintojen heikentyess\xc3\xa4 ja saattaa t\xc3\xa4m\xc3\xa4n my\xc3\xb6t\xc3\xa4 olla osaltaan vaikuttamassa elimist\xc3\xb6n rappeutumiseen. Samoin elimist\xc3\xb6n vanhenemisen seurauksena tulevia muutoksia on selitetty vapaitten radikaalien elimist\xc3\xb6n ker\xc3\xa4\xc3\xa4ntymisell\xc3\xa4 ja niiden aiheuttamilla solujen hapetustapahtumilla._NEWLINE_Vuonna 2013 julkaistussa tutkimuksessa elimist\xc3\xb6n fysiologinen ik\xc3\xa4\xc3\xa4ntyminen liitettiin ensi kerran tiettyyn aivojen osaan, hypotalamukseen, tosin vasta hiirikokeiden perusteella.\n_START_SECTION_\nElinik\xc3\xa4\n_START_PARAGRAPH_\nErityisesti kehittyneiss\xc3\xa4 maissa ihmisten keskim\xc3\xa4\xc3\xa4r\xc3\xa4inen elinik\xc3\xa4 on pidentynyt viime vuosikymmenin\xc3\xa4 voimakkaasti, mik\xc3\xa4 osaltaan on vaikuttanut v\xc3\xa4est\xc3\xb6nkasvun kiihtymiseen. Kuitenkaan yksitt\xc3\xa4isen ihmisen enimm\xc3\xa4iselinik\xc3\xa4 ei ole ratkaisevasti kasvanut. Nykyisin pidet\xc3\xa4\xc3\xa4n maksimissaan saavutettavissa olevana rajana 120-125 ik\xc3\xa4vuotta, koska perint\xc3\xb6tekij\xc3\xb6ist\xc3\xa4 johtuvia el\xc3\xa4m\xc3\xa4n mittaan vaikuttaviin tekij\xc3\xb6ihin ei ainakaan nykyl\xc3\xa4\xc3\xa4ketieteen keinoin kyet\xc3\xa4 vaikuttamaan. Sen sijaan vanhenemisen edistymist\xc3\xa4 on mahdollista hidastaa monin tavoin, kuten kuntoilemalla sek\xc3\xa4 mielen vireytt\xc3\xa4 yll\xc3\xa4pit\xc3\xa4m\xc3\xa4ll\xc3\xa4 henkisten ponnistelujen ja sosiaalisen aktiivisuuden keinoin. Vanheneminen on kuitenkin hyvin yksil\xc3\xb6llinen ilmi\xc3\xb6.\n_START_SECTION_\nElini\xc3\xa4n piteneminen, terveys ja hoivamenot\n_START_PARAGRAPH_\nElini\xc3\xa4n pidentymisen lis\xc3\xa4ksi my\xc3\xb6s ihmisten terveys on parantunut ja hoivan tarve on siirtynyt my\xc3\xb6hemmille elinvuosille. Toisaalta yli 85-vuotiaana toimintakyky usein heikkenee ja i\xc3\xa4n my\xc3\xb6t\xc3\xa4 muistisairaudet lis\xc3\xa4\xc3\xa4ntyv\xc3\xa4t. Kuitenkin esimerkiksi Etel\xc3\xa4-Karjalan sairaanhoitopiiriss\xc3\xa4 94\xc2\xa0% yli 75-vuotiaista asuu kotonaan. _NEWLINE_Hoitomenojen kasvu selittyy osittain v\xc3\xa4est\xc3\xb6nkasvulla ja ik\xc3\xa4rakenteen vanhentumisena, osittain hoidon laadun paranemisena mm. teknologian kehityksen ansiosta. Muilla kuin kaikkein vanhimmilla potilailla kuolemaa edelt\xc3\xa4v\xc3\xa4t kustannukset (mallinnuksessa viimeinen vuosi) ovat moninkertaisia muihin kustannuksiin verrattuna.'